ET Euroopa Liidu Teataja C 170/5

ÜHELT POOLT AAFRIKA, KARIIBI MERE JA VAIKSE OOKEANI PIIRKONNA RIIKIDE RÜHMA NING TEISELT POOLT EUROOPA LIIDU JA SELLE LIIKMESRIIKIDE VAHEL SÕLMITUD PARTNERLUSLEPINGU ALUSEL MOODUSTATUD PARLAMENTAARNE ÜHISASSAMBLEE

TEISIPÄEVA, 20. DETSEMBRI 2016. AASTA ISTUNGI PROTOKOLL

(2017/C 170/02)

Sisukord

1. Slovakkia välis- ja Euroopa asjade ministeeriumi riigisekretäri ning Euroopa Liidu Nõukogu eesistuja Lukáš Parízeki avaldus 5

2. Saint Kittsi ja Nevise turismi-, rahvusvahelise kaubanduse, tööstus- ja tarbijaküsimuste ministri ning AKV nõukogu eesistuja Lindsay F.P. Granti avaldus 5

3. Küsimused nõukogule 6

4. Arutelu nõukogu osavõtul – eelneva registreerimiseta sõnavõtud 6

5. Presidendi ametiaegadega seotud põhiseaduslikud piirangud 6

6. Seminaride kokkuvõtvad aruanded – eelneva registreerimiseta sõnavõtud 7

7. Jõudude ühendamine tegevuskava 2030 keskkonnamõõtme ja Pariisi kliimamuutuste kokkuleppe rakendamiseks 7

8. Ebaseaduslike rahavoogude mõju arengu rahastamisele 7

9. Kaubanduse roll kestliku arengu eesmärkide saavutamisel 8

TEISIPÄEVA, 20. DETSEMBRI 2016. AASTA ISTUNGI PROTOKOLL

(Istung algas kell 9.20)

ISTUNGIT JUHATAS: Cécile Kashetu KYENGE

kaaspresidendi kohusetäitja

1. Slovakkia välis- ja Euroopa asjade ministeeriumi riigisekretäri ning Euroopa Liidu Nõukogu eesistuja Lukáš Parízeki avaldus

Slovakkia välis- ja Euroopa asjade ministeeriumi riigisekretär ning Euroopa Liidu Nõukogu eesistuja Lukáš Parízek rõhutas parlamentaarse ühisassamblee tähtsat rolli demokraatliku legitiimsuse suurendamisel ning partnerluse mitmekesisuse ja tugevuse tagamisel. Ta keskendus eelseisvatele väljakutsetele ja tervitas asjaolu, et AKV riigid jagavad ELi seatud prioriteeti seoses kestliku arengu tegevuskavaga 2030.

Eesistuja käsitletud teemade hulgas olid veel kliimamuutused, julgeoleku ja arengu seotus, rändepoliitika, demograafilised suundumused ja noored. Samuti rõhutas ta vajadust reformida ühiseid institutsioone, et tegelda uute probleemidega ning võtta ühiste jõupingutuste puhul aluseks solidaarsuse, partnerluse ja jagatud vastutuse põhimõtted.

2. Saint Kittsi ja Nevise turismi-, rahvusvahelise kaubanduse, tööstus- ja tarbijaküsimuste ministri ning AKV nõukogu eesistuja Lindsay F.P. Granti avaldus

Saint Kittsi ja Nevise turismi-, rahvusvahelise kaubanduse, tööstus- ja tarbijaküsimuste minister ning AKV nõukogu eesistuja Lindsay F.P. Grant tegi ülevaate AKV-ELi suheteid käsitlevast AKV aruteluprotsessist pärast Cotonou lepingu kehtivusaja lõppemist. Vaatamata olulistele geograafilistele ja poliitilistele muudatustele on jäänud muutumatuks vaesuse kaotamise ja kestliku arengu edendamise prioriteet. AKV nõukogus toimus esimene arutelu Euroopa Komisjoni ning liidu välisasjade ja julgeolekupoliitika kõrge esindaja ühisteatise üle AKV-ELi uuendatud partnerluse teemal ja seda kaalutakse põhjalikult. Eesistuja rõhutas ka AKV riikide rühma jätkuvat pühendumust suhetele ELiga ning ühtse rühmana jätkamisele.

3. Küsimused nõukogule

AKV nõukogule esitati 14 ja ELi nõukogule 17 küsimust.

Lindsay F.P. Grant vastas AKV nõukogu nimel järgmistele küsimustele ja täiendavatele küsimustele.

Küsimus nr 6, mille esitas Julie Ward toiduga kindlustatuse ja toitumise kohta, eraldi viitega naistele ja tüdrukutele.

Küsimus nr 9, mille esitas Arne Lietz Panama paberite kohta.

Küsimus nr 11, mille esitas Maria Lidia Senra Rodríguez liikmesriikide osaluse kohta korporatsioonide ja inimõiguste küsimustes õiguslikult siduva lepingu ning rahvusvahelise ettevõtete kriminaalkohtu loomises.

Küsimus nr 14, mille esitas David Martin (teda asendas Maria Arena) Kongo Demokraatliku Vabariigi poliitilise olukorra kohta.

Küsimuste nr 1, 2, 3, 4, 5, 7, 8, 10, 12 ja 13 esitajad ei olnud kohal.

Lukáš Parízek vastas ELi nõukogu nimel järgmistele küsimustele ja täiendavatele küsimustele.

Küsimus nr 17, mille esitas Cécile Kashetu Kyenge konflikti kohta Kesk-Aafrika Vabariigis.

Küsimus nr 20, mille esitas David Martin (teda asendas Maria Arena) Kongo Demokraatliku Vabariigi poliitilise olukorra kohta.

Küsimus nr 24, mille esitas Maria Lidia Senra Rodríguez liikmesriikide osaluse kohta korporatsioonide ja inimõiguste küsimustes õiguslikult siduva lepingu ning rahvusvahelise ettevõtete kriminaalkohtu loomises.

Küsimus nr 25, mille esitas Teresa Jiménez-Becerril Barrio lapstööjõu kasutamise kohta Beninis.

Küsimus nr 29, mille esitas Julie Ward toiduga kindlustatuse ja toitumise kohta, eraldi viitega naistele ja tüdrukutele.

Küsimus nr 31, mille esitas Inama Nkenguzamateka (Burundi) AKV ja ELi vahelise ebavõrdse partnerluse kohta.

Küsimuse nr 19 esitajal ei olnud lisaküsimusi.

Küsimuste nr 15, 16, 18, 21, 22, 23, 26, 27, 28 ja 30 esitajad ei olnud kohal.

4. Arutelu nõukogu osavõtul – eelneva registreerimiseta sõnavõtud

Sõnavõtjad: Anneli Jäätteenmäki, Anna Záborská, Davy Yama (Kesk-Aafrika Vabariik), Babiker Mohamed Toum (Sudaan), Arne Lietz, Julie Ward, Catherine Bearder, Magnus Kofi Amoatey (Ghana), Joachim Zeller, Bodil Valero, Mariya Gabriel ja Cécile Kashetu Kyenge.

Küsimused hõlmasid avarat teemaderingi, sealhulgas ELi liikmesriikide kohustusi seoses poliitikavaldkondade arengusidususe ja ametliku arenguabiga, ELi koostööd Sudaani ja Kesk-Aafrika Vabariigiga, ELi looduslike liikidega kaubitsemise vastu võitlemise kava, ELi arengu rahastamise killustatust ja seadusliku sisserändega seotud algatusi.

ISTUNGIT JUHATAS: Louis MICHEL

kaaspresident

5.

Presidendi ametiaegadega seotud põhiseaduslikud piirangud

Poliitikakomitee

Kaasraportöörid: Ignazio Corrao ja Tulia Ackson (Tansaania)

Tulia Ackson (Tansaania) tutvustas raportit ja tõi välja AKV seisukoha selles küsimuses.

Sõnavõtjad: Pally Iriase (Nigeeria), Joachim Zeller, Cécile Kashetu Kyenge, Mohamed Youssouf Goumaneh (Djibouti), Anneli Jäätteenmäki, Tesfaye Daba Wakjira (Etioopia), Uladi Mussa (Malawi), Bodil Valero, Ahamada Soukouna (Mali), Mohamed El Mokhtar Zamel (Mauritaania), Louis Aliot, Amadou Dioffo (Niger), Amos Fish Mahlalela (Lõuna-Aafrika Vabariik), Mariya Gabriel, Louis H. Straker (Saint Vincent ja Grenadiinid), Juan Fernando López Aguilar, Jacob Oulanyah (Uganda), Tadeusz Zwiefka, Ibrahim Rassin Bundu (Sierra Leone), Carlos Zorrinho, Dariusz Rosati, Derek Vaughan ja Kristin de Peyron (Euroopa välisteenistus).

Liikmed olid nõus, et põhiseadused on rahva tahte väljendus ning seetõttu tuleb neid järgida, kuid neid võib muuta, kui rahvas nii soovib, seda ka presidendi ametiaja piirangute küsimuses. Mitu liiget rõhutas siiski, et selliseid muudatusi peaks kohaldama tulevikus, kuid mitte praeguste presidentide suhtes. Mõned liikmed olid ametiaja piirangute poolt, kuid ükski liige ei vaidlustanud iga riigi õigust otsustada ise selliste piirangute poolt või vastu.

Tulia Ackson (Tansaania) tegi arutelust kokkuvõtte.

6. Seminaride kokkuvõtvad aruanded – eelneva registreerimiseta sõnavõtud

Julie Ward tegi kokkuvõtliku aruande seminarist teemal „Väikeste ja keskmise suurusega ettevõtjate (VKEde) toetamine töökohtade loomisel“, rõhutades, kui oluline on kaasata mikroettevõtjaid eelkõige AKV riikides ning seetõttu astuda välja mikro-, väikeste ja keskmise suurusega ettevõtjate eest, kelle arvel on neli igast viiest maailmas loodud töökohast. Selleks, et aidata mikro-, väikestel ja keskmise suurusega ettevõtjatel investeeringuid ligi tõmmata, toodi seminaril välja mitu küsimust, millega tuleks tegeleda: bürokraatia vähendamine, piirkondliku integratsiooni süvendamine, koolituse ja suutlikkuse arendamise edendamine, digitaalse majanduse ja tehnoloogia tõhustamise ärakasutamine ning võitlus korruptsiooni ja infrastruktuuri nõrkuste vastu.

Sõnavõtja: kaaspresident Louis Michel

Bradly John Felix (Saint Lucia) esitas suulise aruande Keenia aiandussektorit käsitleva seminari kohta, rõhutades aiandussektori tähtsat rolli Keenia majanduse ja tööhõive jaoks. Sektori tooteid eksporditakse kogu maailmas ning see on kehtestanud kõrged sotsiaalsed ja keskkondlikud normid. Sektoril on erinevaid probleeme, näiteks välismaiste fütosanitaarstandarditega vastavusse viimise kulukus. Seminari kavasse kuulus Winchesteri lillekasvatuse külastamine.

(Istung katkestati kell 12.47 ja see jätkus kell 15.08.)

ISTUNGIT JUHATAS: Netty BALDEH

kaaspresident

7.

Jõudude ühendamine tegevuskava 2030 keskkonnamõõtme ja Pariisi kliimamuutuste kokkuleppe rakendamiseks

Arvamuste vahetus ÜRO Keskkonnaprogrammi (UNEP) tegevdirektori asetäitja Ibrahim Thiawiga

ÜRO Keskkonnaprogrammi (UNEP) tegevdirektori asetäitja Ibrahim Thiaw rõhutas, et looduslik keskkond on inimelu aluseks Maal, samuti on see aluseks põllumajandusele, kalandusele ja, aina enam, energeetikale. Ta rõhutas ka seoseid ühelt poolt kliimamuutuste ja keskkonnaseisundi halvenemise ning teiselt poolt konfliktide, ebakindluse ja vaesuse vahel. Kuigi AKV riigid on kliimamuutuste mõju suhtes haavatavamate hulgas, võime seal leida ka võimalusi, eelkõige seoses taastuvenergia kasutamise ja ühistranspordi infrastruktuuriga. Selles osas peaksid AKV riigid püüdma rikaste riikide arenguetappe vahele jätta.

Sõnavõtjad: György Hölvényi, Jo Leinen, Catherine Bearder, Maria Lidia Senra Rodríguez, Tesfaye Daba (Etioopia), Michèle Rivasi, Emanuel Alberto Fernandes Barbosa (Cabo Verde), Cecilia Ogwal (Uganda), Nicolas Bay, Babiker Mohamed Toum (Sudaan), Esmond Edmund Forde (Trinidad ja Tobago), Julie Ward, Arne Lietz ja Domenico Rosa (komisjon).

Liikmed rõhutasid kliimamuutuste mõju arengumaadele, vajadust investeerida rohelisse majandusse, energia säästmist ning bioloogilise mitmekesisuse vähenemise peatamist, samuti toetust vähim arenenud riikidele süsinikdioksiidiheite vähendamisel nende tulevases arengus.

8.

Ebaseaduslike rahavoogude mõju arengu rahastamisele

Majandusarengu-, finants- ja kaubanduskomitee

Kaasraportöörid: Theodor Dumitru Stolojan ja Michel Kamano (Guinea)

Michel Kamano (Guinea) ja Theodor Dumitru Stolojan esitasid raporti, milles toodi välja ebaseaduslike rahavoogude päritolu ja nende mõju arengumaade majandusele ja ühiskonnale. Liikmed olid suuresti nõus andmetega, mis käsitlevad ebaseaduslike rahavoogude, eelkõige maksupettuste, maksudest kõrvalehoidmise, siirdehindade kuritarvitamise ja organiseeritud kuritegevuse eri vormide ulatust ja päritolu.

Sõnavõtjad: Mara Thompson (Barbados), György Hölvényi, Pally Iriase (Nigeeria), Neena Gill, Louis Michel, Mohamed Y Goumaneh (Djibouti), Joyce Laboso (Keenia), Maria Lidia Senra Rodríguez, Michèle Rivasi, Amos Fish Mahlalela (Lõuna-Aafrika Vabariik), Andre Misiekaba (Suriname), Cecilia Ogwal (Uganda), Dariusz Rosati, Bogdan Brunon Wenta, Juan Fernando López Aguilar, Agustín Diaz de Mera ja Domenico Rosa (komisjon).

Mõned AKV liikmesriigid hoiatasid, et ei tohiks pärssida loodusvarade poolest vaeste riikide võimalusi säilitada finantsteenuste osutamine. Enamik kutsus siiski tungivalt üles tegema kooskõlastatud rahvusvahelisi jõupingutusi, et täita õiguslikud lüngad, tõhustada rahvusvahelist koostööd, suurendada oluliselt hargmaiste ettevõtjate majandusliku omandiõiguse, rahavoogude ja aruandluskohustuse läbipaistvust, ning hõlbustama ebaseaduslikult omandatud vara sissenõudmist. Samuti rõhutati AKV ja OECD riikide valitsuste ning erasektori ühiseid kohustusi.

Michel Kamano (Guinea) ja Theodor Dumitru Stolojan tegid arutelust kokkuvõtte.

ISTUNGIT JUHATAS: Mara THOMPSON (Barbados)

kaaspresidendi kohusetäitja

9.

Kaubanduse roll kestliku arengu eesmärkide saavutamisel

Põhiarutelu ÜRO Kaubandus- ja Arengukonverentsi (UNCTAD) peasekretäri Mukhisa Kituyiga

ÜRO Kaubandus- ja Arengukonverentsi (UNCTAD) peasekretär Mukhisa Kituyi rääkis oma ettekandes kaubandusest ja selle rollist kestliku arengu eesmärkide saavutamisel. Ta rõhutas, et kaubandus võib aidata kaasa inimeste vaesusest päästmisele, kui see kombineerida poliitikaga, mis soodustab investeeringuid, loob taristuid, aitab vähendada ebavõrdsust ja toetab eksporditurgude regulatiivsete nõuete täitmist.

Sõnavõtjad: Mmadi Hassani (Komoorid), Daniel Caspary, Carlos Zorrinho, David Campbell Bannerman, Veikko Nekundi (Namiibia), Maria Lidia Senra Rodríguez, Amos Fish Mahlalela (Lõuna-Aafrika Vabariik), Michèle Rivasi, Juliet Kinyamatama (Uganda), Michael Gahler, Sebastian C. Kopulande (Sambia), Ole Christensen, Bogdan Brunon Wenta, Arne Lietz, Dariusz Rosati, Joachim Schuster, Julie Ward ja Alessandro Tonoli (komisjon).

Mukhisa Kituyi vastas sõnavõtjate kommentaaridele ja küsimustele ning nõustus liikmetega, et kaubandus üksi ei ole vaesuse vähendamiseks piisav, et globaliseerumine vajab reegleid ning et vaja on turvavõrke. Ta kutsus oliikmeid üles võtma juhtrolli selliste poliitikate väljatöötamiseks, mis on kooskõlas kestliku arengu eesmärkidega, ning veenma inimesi mitte pöörama selga rahvusvahelisele koostööle, tegeledes samas globaliseerumise negatiivsete aspektidega. Mõned liikmed väljendasid vastupidiseid arvamusi globaalse kaubanduse kasulikkuse kohta ning võimaluste kohta, mida see on pakkunud vaestele ning AKV riikidele, nõustudes samas vajadusega investeerida infrastruktuuri ning parandada AKV riikide positsiooni väärtusahelas. Mitu liiget märkis ka, et globaalne kaubandussüsteem ei ole täielikult kohandatud globaliseerunud majandustega, ning mõned kritiseerisid, et rahvusvahelised kaubanduseeskirjad ei ole arengumaade parimates huvides.

(Istung lõppes kell 19.19)